Rakendame eelmises peatükis käsitletud mehaanikalist käsitlust. Vastukaalu poolse õla lühiduse tõttu jääb vastukaalu langemisteekond samuti väga lühikeseks (umbes pool meetrit), mistõttu masina võimsus on väike. Nagu nägime peatükis 3, sõltub kivi teoreetiliselt maksimaalne lennukaugus otseselt heitekangi lühema õla pikkusest. Lihtne arvutus näitab, et kui vastukaalu poolne õlg oleks 2.5 meetri pikkune, suureneks masina maksimaalne heitekaugus esimeses  katses kasutatud kivi korral teoreetiliselt rohkem kui kaheksa korda. See muidugi ei tähendaks kaheksa korda suuremat reaalset heitekaugust, sest õhutakistus suureneb võrdeliselt kivi algkiiruse ruuduga, kuid arvatavasti oleks masin suutnud sama kaugele paisata kaheksa korda raskema laskemoona.